बलात्कार का निमंत्रण आकर्षक ढंग से सजी-धनी और वर्जनामुक्त जीवन शैली की ओर बढ़ रही स्त्री नहीं दे रही है। ये निमंत्रण उस संस्कृति की ओर से दिन-रात प्रतिफल जारी किया जा रहा है, जिसकी मान्यता यह है कि देह का स्थान दिल और दिमाग से ऊपर ही नहीं बहुत ऊपर है। वर्तमान बाजारीकरण ने एक तरफ स्त्री को यौन वस्तु के रूप में बदलने में पूरी ताकत लगाई हैं दूसरी तरफ पुरूष की यौनेच्छा को बढ़ाने से भी ज्यादा उकसाने का काम किया है। हमारे चारों तरफ जैसे सेक्स घुला हुआ है। अखबार, पत्रिकाओं और टी. वी. में आने वाले विज्ञापन, फिल्में, अश्लील गाने, साहित्य समाचार, फोटो, फिल्मी संवाद, इंटरनेट हर जगह स्त्री को सतत कामोत्तेजक (सेक्सी) रूप में परोसा जा रहा है। इंटरनेट पर पोर्न और अस्वस्थ सेक्स की अथाह सामग्री जिस तेजी से समाज में बढ़ रही है उससे भी ज्यादा तेजी से लोग उसका मजा ले रहे हैं, कुल मिलाकर हर जगह, हर वक्त ऐसा माहौल बनाया जा रहा है कि जैसे सैक्स से ज्यादा जरूरी और अहम मुद्दा समाज में बचा ही न हो। चारों तरफ स्त्री को यौन वस्तु के रूप में पेश करने और पुरूष की यौनेच्छा को बढ़ाने और सहलाने के लिये जितने इंतजाम किये गये हैं। इस सबका बलात्कार के बढ़ते प्रतिशत से सीधा सम्बन्ध है। सेक्स की मांग बेतहाशा बढ़ा दी गई है और पूर्ति की एक सीमा है। हर उम्र के पुरूष की बढ़ी यौनेच्छा को पूरा करने के लिये किये गये विवाह और वेश्यावृति के इंतजाम कम पड़ते हैं। बेकाबू हुई यौनेच्छा परिवार और रिश्तेदारी में मौजूद बच्चों और औरतों को अपना शिकार बनाती है। साथ ही समाज में आसान शिकार ढूंढती है।